Fit-12 ta' Settembru 2016, il-Kunsill adotta l-pożizzjoni tiegħu dwar l-abbozz ta' baġit tal-UE għall-2017. L-objettiv prinċipali tal-Kunsill huwa li jiżgura li r-riżorsi finanzjarji limitati disponibbli jiġu diretti lejn l-ogħla prijoritajiet tal-UE. Dawn huma miżuri li jindirizzaw il-kriżi tal-migrazzjoni u l-kawżi ewlenin tagħha, u azzjonijiet li jagħtu spinta lill-ekonomija Ewropea u joħolqu l-impjiegi. B'mod ġenerali l-għan tal-Kunsill hu li jiżgura baġit sostenibbli u effettiv fi żmien ta' restrizzjonijiet baġitarji kontinwi. "Nemmen li l-pożizzjoni tal-Kunsill tirrifletti approċċ bilanċjat li jagħmel l-aktar użu effettiv tal-baġit tal-UE fiċ-ċirkostanzi u r-restrizzjonijiet attwali. Huwa jiffoka r-riżorsi finanzjarji disponibbli fuq il-prijoritajiet attwali tagħna, jipprovdi biżżejjed flessibbiltà finanzjarja biex jippermetti reazzjoni għal ħtiġijiet imprevisti u jevita piżijiet bla bżonn fuq il-baġits nazzjonali tal-Istati Membri billi jfittex li jfassal il-baġit skont il-ħtiġijiet attwali. Jiena fiduċjuż li flimkien mal-Parlament Ewropew nistgħu naħdmu biex niksbu baġit sostenibbli", qal Vazil Hudák, kap negozjatur għall-baġit tal-UE tal-Presidenza Slovakka tal-Kunsill. L-ogħla prijoritajiet Il-Kunsill aċċetta ċ-ċifri kollha mressqa mill-Kummissjoni biex tiġi indirizzata l-kriżi tal-migrazzjoni. L-intestatura 3 (sigurtà u ċittadinanza) għalhekk tibbenefika minn żieda ta' 4.9% f'impenji u 24.4% f'pagamenti meta mqabbel mal-2016. Il-Kunsill approva wkoll iċ-ċifri proposti mill-Kummissjoni taħt l-intestatura 4 (Ewropa globali) għal miżuri relatati mal-migrazzjoni, bħalma hi l-ġlieda kontra l-kawżi ewlenin tal-migrazzjoni. Il-Kunsill qabel ukoll dwar iċ-ċifri għall-għajnuna umanitarja. Sabiex tingħata spinta lit-tkabbir ekonomiku u jinħolqu impjiegi ġodda l-Kunsill approva li riżorsi disponibbli taħt is-sub-Intestatura 1a (kompetittività għat-tkabbir u l-impjiegi) jiżdiedu bi kważi 9% f'approprjazzjonijiet ta' impenji u ta' pagamenti meta mqabbel mal-2016. Dan ikopri strumenti bħall-fond Ewropew għal investimenti strateġiċi, il-programm tal-UE għall-kompetittività tal-intrapriżi u Erasmus +. Minbarra dawn l-ogħla prijoritajiet il-Kunsill identifika għadd ta' oqsma fejn naqqas iż-żieda proposta mill-Kummissjoni. Dan huwa partikolarment il-każ għal linji baġitarji fejn, fuq il-bażi ta' analiżi teknika, il-Kunsill ikkonkluda li l-Kummissjoni ssopravalutat il-ħtiġijiet attwali. Madankollu dawk il-programmi li qed jaħdmu sew jew li qed jibdew jagħtu riżultat huma ġeneralment protetti. Il-Kunsill eżamina wkoll bir-reqqa n-nefqa amministrattiva kollha. Huwa appella lill-istituzzjonijiet l-oħra tal-UE biex jagħmlu kull sforz biex inaqqsu l-persunal tagħhom b'5% sal-2017 kif kien maqbul fl-2013. Sommarju tal-pożizzjoni tal-Kunsill jinsab fit-tabella hawn taħt: Deskrizzjoni Baġit tal-2016 Pożizzjoni tal-Kunsill dwar l-AB 2017 Tkabbir intelliġenti u inklużiv Kompetittività għat-tkabbir u l-impjiegi Koeżjoni ekonomika, soċjali u territorjali Tkabbir sostenibbli: riżorsi naturali Sigurtà u ċittadinanza Ewropa globali Amministrazzjoni Intestaturi tal-QFP Riżerva għal għajnuna f'emerġenza Fond Ewropew ta' aġġustament għall-globalizzazzjoni Fond ta' solidarjetà tal-Unjoni Ewropea Strumenti speċjali Approprjazzjoni totali biljun €; a/i: impenji, a/p: pagamenti, BE: baġit emendatorju; AB: abbozz ta' baġit Il-passi li jmiss Jekk il-Parlament Ewropew jadotta emendi għall-pożizzjoni tal-Kunsill sas-27 ta' Ottubru, fit-28 ta' Ottubru 2016 jibda perijodu ta' konċiljazzjoni ta' tliet ġimgħat. L-għan ta' dan il-proċess ta' konċiljazzjoni hu li tintlaħaq pożizzjoni konġunta taż-żewġ istituzzjonijiet dwar il-baġit. Dan għandu jseħħ sa mhux aktar tard mis-17 ta' Novembru 2016. Pożizzjoni tal-Kunsill Il-Kunsill jaqbel dwar il-pożizzjoni tiegħu dwar il-baġit tal-UE għall-2017